Document ID: 32005D0568

ODLOČBA KOMISIJE
z dne 11. julija 2005
o zahtevi Republike Madžarske po uvedbi znižane stopnje DDV za oskrbo z zemeljskim plinom
(notificirano pod dokumentarno številko K(2005) 2514)
(Samo besedilo v madžarščini je verodostojno)
(2005/568/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero (1), in zlasti člena 12(3)(b) Direktive,
ob upoštevanju naslednjega:
(1)
S pismom, ki je bilo pri Komisiji evidentirano 12. aprila 2005, je Republika Madžarska obvestila Komisijo, da namerava uporabiti znižano stopnjo DDV za oskrbo z zemeljskim plinom.
(2)
Glede na Prilogo X Pristopne pogodbe lahko Madžarska uporablja znižano stopnjo DDV za oskrbo z zemeljskim plinom in električno energijo do enega leta po pristopu k EU. Madžarska je s 1. januarjem 2004 uvedla splošno stopnjo DDV za oskrbo z električno energijo.
(3)
Madžarska namerava še naprej uporabljati znižano stopnjo za oskrbo s plinom (15 %) in splošno stopnjo za električno energijo (25 %). Ta razlika v stopnjah ne povzroča niti izkrivljanja konkurence niti premika od porabe električne energije k porabi plina. Glavna razloga za to sta nacionalna pravila za določanje cen, saj se cene zemeljskega plina precej razlikujejo od cen električne energije, in dejstvo, da sta iz tehnično-tehnološkega vidika lahko medsebojno zamenljiva zgolj za namene ogrevanja. Glede na podatke madžarskih oblasti je cena električne energije približno trikrat višja od cene zemeljskega plina.
(4)
Poleg tega so bila pravila DDV glede mesta dobave zemeljskega plina, določena v Šesti direktivi o DDV, spremenjena z Direktivo 2003/92/ES. (2) Dobava zemeljskega plina v končni fazi, od trgovcev in distributerjev do končnega potrošnika, je obdavčena tam, kjer porabnik dejansko uporablja in porablja blago, da se zagotovi izvajanje obdavčitve v državi dejanske porabe blaga.
(5)
Načrtovani ukrep je splošni ukrep uporabe znižane stopnje DDV za oskrbo z zemeljskim plinom v skladu s členom 12(3)(b) Šeste direktive o DDV.
(6)
Ker gre za splošen ukrep, ki ne predvideva izjeme pri izvajanju, je treba tveganje izkrivljanja konkurence šteti kot neobstoječe. Pogoj iz člena 12(3)(b) Šeste direktive je torej izpolnjen, zato Madžarska lahko uporablja zadevni ukrep takoj po uradnem obvestilu o tej odločbi -
SPREJELA NASLEDNJO ODLOČBO:
Člen 1
Madžarska lahko ukrep, o katerem je poslala uradno obvestilo v pismu z dne 12. aprila 2005, o uporabi znižane stopnje DDV za oskrbo z zemeljskim plinom, uporablja ne glede na pogoje proizvodnje in oskrbe.
Člen 2
Ta odločba je naslovljena na Republiko Madžarsko.
V Bruslju, 11. julija 2005

Labels: 3
2
18
14